EFTA-TILSYNSMYNDIGHEDENS BESLUTNING Nr. 67/94/KOL af 27. juni 1994 om bekæmpelsesmetoder til bevarelse af kvægbesætningers status som officielt tuberkulosefri i visse EFTA-stater

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 1, i bilag I til aftalen om Det Europæiske Økonomiske Samarbejdsområde omhandlede retsakt om veterinærpolitimæssige problemer ved handel inden for Fællesskabet med kvæg og svin (Rådets direktiv 64/432/EØF, i det følgende benævnt »kvæg- og svineretsakten«), særlig artikel 3, stk. 14,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra e), og

ud fra følgende betragtninger:

Som meddelt ved skrivelse af henholdsvis 7. marts 1994, 28. april 1994 og 29. april 1994 mener Finland, Sverige og Norge, at de opfylder kravene i kvæg- og svineretsaktens artikel 3, stk. 14;

over 99,9 % af kvægbesætningerne i Finland, Norge og Sverige er blevet erklæret for officielt tuberkulosefri efter kvæg og svineretsaktens artikel 2, litra d), og for at have opfyldt betingelserne derfor i mindst ti år;

hvert år i de sidste seks år er der ikke blevet konstateret kvægtuberkulose i mere end én ud af 10 000 besætninger i Finland, Norge og Sverige;

alt kvæg, der slagtes i Finland, Norge og Sverige, undtagen kvæg, der slagtes på bedriften til bedriftens eget forbrug, underkastes en kødundersøgelse af en embedsdyrlæge;

for at status kan bevares effektivt, bør der fastsættes bekæmpelsesforanstaltninger, som tilpasses kvægbesætningernes særlige sundhedssituation i Finland, Norge og Sverige;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Som undtagelse fra punkt I, litra b), i bilag A til kvæg- og svineretsakten kan de EFTA-stater og -regioner, som er nævnt i bilaget til denne beslutning, bevare deres kvægbesætningers status som officielt tuberkulosefri, hvis følgende betingelser er opfyldt:

1.1. Der skal oprettes et identifikationssystem til sporing af de enkelte kreaturers oprindelses- og transitbesætninger.

1.2. Alle kreaturer, der slagtes, undtagen dyr, der slagtes på bedriften til bedriftens eget forbrug, skal undersøges efter slagtningen af en embedsdyrlæge.

1.3. Ethvert tilfælde af mistanke om tuberkulose hos et levende eller selvdødt/slagtet dyr skal anmeldes til myndighederne.

1.4. I hvert enkelt tilfælde af mistanke skal myndighederne foretage de nødvendige undersøgelser for at få mistanken bekræftet eller afkræftet, herunder spore oprindelses- og transitbesætninger. Hvis der ved kødundersøgelsen eller slagtningen findes læsioner, der giver anledning til mistanke om tuberkulose, skal myndighederne lade læsionerne undersøge af et laboratorium.

1.5. De mistænkte kreaturers oprindelses- og transitbesætninger får deres status som officielt tuberkulosefri suspenderet, indtil det ved kliniske eller laboratoriemæssige undersøgelser eller tuberkulinprøver er blevet fastslået, at der ikke forekommer kvægtuberkulose.

1.6. Hvis mistanken om tuberkulose bekræftes enten ved tuberkulinprøver eller ved kliniske eller laboratoriemæssige undersøgelser, ophæves oprindelses- og transitbesætningernes status som officielt tuberkulosefri.

2. Status som officielt tuberkulosefri forbliver ophævet, indtil:

2.1. alle dyr, der anses for inficeret, er fjernet fra besætningen

2.2. bygninger og redskaber er blevet desinficeret, og

2.3. alle resterende kreaturer på over seks uger har reageret negativt på mindst to officielle intradermale tuberkulinprøver i henhold til kvæg- og svineretsaktens bilag B, idet den første prøve foretages mindst seks måneder efter, at det sidste smittede dyr har forladt besætningen, og den anden prøve foretages mindst seks måneder efter den første.

3. EFTA-Tilsynsmyndigheden skal årligt have meddelelse om antallet af inficerede besætninger, idet der ved inficeret besætning forstås en oprindelses- eller transitbesætning, som har omfattet dyr, der har reageret positivt på forekomsten af Mycobacterium bovis. EFTA-Tilsynsmyndigheden kan eventuelt på grundlag af oplysningerne træffe en beslutning i henhold til artikel 3, stk. 14, andet afsnit, i kvæg- og svineretsakten.

4. Denne beslutning træder i kraft den 1. juli 1994.

5. Denne beslutning er rettet til Finland, Sverige og Norge.

6. Kun den engelske udgave af denne beslutning er autentisk.

Udfærdiget i Bruxelles, den 27. juni 1994.

For EFTA-Tilsynsmyndigheden

Pekka SÄILÄ

Medlem af Kollegiet

BILAG

Regioner, der kan bevare deres status som tuberkulosefri i henhold til artikel 3, stk. 14, i kvæg- og svineretsakten

Finland: Alle regioner

Norge: Alle regioner

Sverige: Alle regioner.